  Виталий Пронин Шуг-секытъёсын кыдан Улонлэн ӧрез вошъяськемен газетлэн нимыз но, потон интыез но, пуштросэз но, кылыз но вошъяське. Со озьы ик шӧдӥське тираж но бумагалэн ӟечлыкез вылын. Куинь ож «Войнаысь ивор» печатласькиз арнялы 2 пол, «Удморт», «Виль Синь» газетъёслэн потон висъёссы тугасько, кызьы сураськиз со вакытысь улон. «Гудыри» газет но потыны кутске урод, пурысь бумага вылын. Нош куд-ог номеръёсыз чылкак машинкаен печатлан лист быдӟаесь гинэ. Номерысь номере газет вылын гожтэмын: «Газетэз тамак кыскыны эн кеся, лыдӟемед бере бускеледлы сёты». «Гудыри» газетэз поттон аръёс секытэн сётскизы. Герман ож бӧрсьы пуромиз Граждан ож. Таиз нюръяськон лапкам бере 1921-тӥ арын кӧс гужем адямиосты сютэм кельтӥз, калыкын та вакытэз «пот ар шуизы». Со дыре ик вӧлмылӥзы сьӧдкыль (тиф) но мукет паласькись висёнъёс. Удмурт автономиез кылдытон но секытэн радъяськиз. Удмурт калыклэн одӥгез азьветлӥсез Максим Прокопьев Граждан ожын быре. Трофим Борисовлы ужаны туж люкетылӥзы. Удмуртъёслэн шоркарзы Сарапулысен Глазове кӧче, 1921-тӥ арын Иже интыяське. Газетын ужасьёс но интызэс вошъяно луизы: Елабугаысь Сарапулэ, собере Глазове. 1921-тӥ арысен «Гудыри» Ижын лэсьтӥське. Отӥяз газет поттон калленэн радъяське. Шуг-секытъёс выльысь кылдо 1930-тӥ аре, «Удмурт коммунаез» дасянын. Печатез умоятонъя ужрадъёс кутэмен валче вуоно араз югдур тупатске. Газетэз «Удмуртская правдаен» огазеян но соку ик шӧдӥське тираж вылын, 1941-тӥ арын ӟучысь удмуртэ берыктэм «Удмурт правда» 1809 экземплярозь вуэ. Ожен валче но тросэзлы лыдӟиськонэн йырин ӧй вал ни, дыр. Озьы ке но газетэз возьмазы фронтын но, гуртын но. Одӥг бамыз удмурт материалъёс вылын потӥз. «Советской Удмуртия» газетын кыл кутӥсь секретарьын кема аръёс ӵоже ужам мурт Анна Борисова берыктӥсьын тыршемзэ одӥгаз гожтэмаз тодаз вае: «...Кутскиз война. Мон соку мукет ужын вал. Нырысь нуналъёсы ик редакцие ӧтизы. Соку «Удмурт коммуна» интые «Удмурт правда» потылӥз. Ми, удмуртъёс но ӟучъёс, одӥг коллективын ужамы, одӥг газетэз кык кылын поттылӥм. Секыт йӧтылӥз озьы ужаны. Мар бен, ӟурыса ӧм улэ. Ваньмы тыршим вормон нуналэз матэктон понна. Соин ӵош ик ялан малпаським газетмес нош ик ас кожаз поттон сярысь. Сое куризы асьсэос лыдӟисьёс но гожъясьёс. Редакцие лачак гожтэтъёс вуылӥзы. Кылбуръёссэс но очеркъёссэс ыстылӥзы фронтовикъёс - удмурт писательёс но журналистъёс. Лыдӟисьёс верало: «Тросгес поттылэ литературной произведениосты!» Нош кызьы сое быдэстод нимаз удмурт газеттэк?» Лия Малых дышетэ пинал ижурналистъёсты "Шундыкар" лагерьынӟучомон но удмуртомон Малпанъёс быдэсмизы, 1943-тӥ арын 5-тӥ ноябре удмурт газет нимаз висъяськиз, потӥз «Советской Удмуртия» нимын. 1945-тӥ арлы тиражез 8 сюрсозь будӥз. Странаен Никита Хрущёв кивалтон вакытэ газет нош ик «Удмуртская правдаен» огазеямын вал. Таяз учыре нимыз ӧз воштӥськы, но газет быдэсак ӟуч кылысь берыктыса потӥз. Со вакыт кыстӥськиз 1963-тӥ арын мартысен 1967-тӥ арын март толэзёзь. Тираж вылын таӵе воштӥськон туж ик ӧз шӧдӥськы - коммунистъёслэн партизы кивалтон вакытэ валтӥсь газетъёслы гожтӥськон ласянь куронъёс лэчытэсь вал уго, газет 20 сюрс экземпляр котыр возиськиз. Но газетын ужасьёс понна таӵе югдур нош ик шуккет выллем луиз. Тросэз соос берыктӥсьын ужано луизы. Нош Михаил Воронцовез Балезино ёросэ собкоре ысто. Со вакытэ ужамъёслэн верамъёссыя, ожгарчи но журналист, усто очеркъёс но веросъёс гожъясь меӵак пумит луиз удмурт газетэз ӟуч кылысь берыктэме выжтонлы - ассэ ачиз быдтӥз. 4 ар кулэ луиз газетэз выльысь удмуртомытон понна. 1967-тӥ арысен кутскыса, 1983-тӥ арозь газетлэн редакциез вылысьтыз вылаз вормонъёс басьтэ, 1968-тӥ арын пусъемын СССР-ысь Верховной Советлэн «Знак Почёта» орденэныз. Тираж та вакытъёсы 25 сюрс экземплярлэсь но ятыр луиз. Война дыръя кадь секыт Совето власть куашкамен нош ик шуг-секытъёс кутскизы. 1992-тӥ арын газетлэн нимыз гинэ уг воштӥськы, «Удмурт дуннелэн» редакциезлэн улон югдурез но секыт луэ. Типография но газет-журналъёс ог-огзылэсь висъясько. Нырысетӥ аръёсаз бумага гинэ но редакция ачиз утчано луиз. Югдур уката но секытомиз 1995-тӥ арын. Элькун бюджетысь тырмыт коньдон висъямтэен, редакция кураськон калэ вуэмын вал. «Удмурттелеком» огазеяськон но Ижысь полиграфия комбинат (типография) нуналлы быдэ кышкато газет поттонэз дугдытон пумысен. Почталы тыронъёс 500 миллионлэсь (со вакыт коньдонэн) ятыр люкаськизы. Ог 50 ужасьёс пӧлысь 22-ез улон интылы ёрме. «Удмурт дуннеын» шоро-куспо уждун трослы ӧжыт вал мукет элькун изданиосынлэсь, удмурт газет-журналъёсты но вераса. Со но 2-3 арнялы беромыса вуылӥз. Редакциын 17-тӥ мае ортчем кенешонын юнматэмын вал Удмурт Элькунысь Кун Кенешлы но Правительстволы вазиськон. Отын вераськон мынӥз республикаысь газетъёсты государство ласянь утён сярысь закон кутон пумысен, удмурт газетлы бюджетысь нимаз коньдон висъян, пунэмен тыронъёсты берыктон, редакциез город пумысь мукет юртэ выжтон но музон ужрадъёс ортчытон сярысь. Куронъёс быдэстэмын ӧз ке луэ, редакция алэ: 1995-тӥ арын 1-тӥ июньысен газетэз поттэмысь дугдоно луоз. Та пумысен лыдӟисьёслы вазиськон 24-тӥ мае потӥз газет бамын но. Газет потэмысь ӧз дугды. Иворез вӧлмытӥсь ёзъёс ваньмыз ик секыт югдуре шедемын ке но вал, Удмурт Элькунысь Правительство луонлыкъёс утчаз редакциын ужасьёслы юрттон но газет поттонэз радъян понна. Выльдӥськон пыдулэз уг адӟы «Удмурт дунне» ӧз быры, 100 ар тырмонзэ данэн пумита. Жаль соиз, выльдӥськон вакыт кир-пазь кариз «Гудыри» вакытысен ужамъёслэсь нимъёссэс, туспуктэмъёссэс. Газет-журналъёсты издательстволэн бурд улысьтыз палэнтэмен валче, Печать юртысь архив кулэтэм луиз - редакциослэн коньдонзы но, интызы но ӧй вал сое возьыны. Нош отын утиськизы пӧртэм вакытъёсы ужамъёслэн личной делооссы, туспуктэмъёс, подшивкаос, мукет документъёс. Мынам аслам но син азям на: тросэз соос кыстаськизы коридоръёсын, ульчаетӥ но лобазы пӧртэм бумагаос. «Советской Удмуртия» газетын 20 аръёс ӵоже секретарьын тыршиз Клавдия Малых. Берло ужам аръёссэ (1993-тӥ-1994-тӥ) тодаз вайыса, маде: - Газетмы борды юнматэм архивариусэз Софья Макашинаез кулэстӥзы. Документъёс, подшивкаос пумысен Софья Акремовна государственной архиве вазиськылэм, но отын соосты кулэ кариллямтэ. Ачиз но ужысь мозмытэмын ни бере, номыр сярысь ӧз ни сюлмаськы. Озьы кема аръёс ӵоже люкам газет подшивкаосты, васькытъяны секыт шуыса, 8-тӥ этажысь укноетӥ куязы но азбарысь мульдаосын сутӥзы. Документъёс, фотографиос но пеньлы пӧрмизы. Тодысал ке озьы луонзэ, азьвыл аръёсысь утиськись личной делоосты архиве ӧй сётысал, приёмнойысь шкафын интыез но вал ай соослы. Газетлэн дауръем историез пӧлын бугыръяськыса, валамы: макем дуно узырлык жалятэк сутэмын-быдтэмын вал. «Удмурт дунне» газетлы 100 ар» книгае пыртон понна тросэзлэсь азьло дыръёсы ужамъёслэсь биографиоссэс шедьтыны ӧм быгатэ, та дыре редакциын утисько 1972-тӥ арысен дасям личной делоос. Книгае озьы ик ӧз шеде тросэз внештатной корреспондентъёс, газетлэн авторъёсыз. Гожтэтъёсъя отделысь картотекаосын шкафъёслы но инты ӧз шедьы, таиз но узырлык ӵынлы пӧрмиз. Утиськем бумагаос пӧлын бугыръяськыса, алигес паймымон ватос шедьтӥм: Петр Блиновлэсь трудовой книжказэ. Оскон кылдӥз: газетмылэн историысьтыз ватӥськыса кылем мукет виштыос но югектозы на. Лия Малых Теги: 100ар история удмуртдунне  